text: Travl nat hos politiet: To fyrværkeri-brande og fem i detentionen
  28 december 2016 kl. 06.02
  Fyrværkeri, sprængt i køleskab, anstiftet brand i skur på motocrossbane. Politiet havde travl nat med trængsel i detentioner.
  Syd- og Sønderjyllands Politi havde en travl nat. Bl.a. med to brande, som var antændt af fyrværkeri. Et skur ved Sønderborg og tre containere i Esbjerg.
  - Vi får meldingen kl. 0.30, hvor et skur på motocrossbanen ved Amtsvejen  brænder. Det viser sig, at branden er opstået ved et køleskab – som ikke er tilsluttet strøm. Og vi finder rester af fyrværkeri i køleskabet, forklarer vagtchefen hos Syd- og Sønderjyllands Politi. 
  I Esbjerg udbrændte tre containere i kvarteret Dadelvænget. Det kan også være fyrværkeri, som er årsagen.
  Vagtchef Svend Pedersen, Sydøstjyllands Politi, om julebranderter.: "Det er helt i orden, hvis de bare kan opføre sig ordentligt"
  I det hele taget har begge politikredse i Syd- og Sønderjylland haft en travl nat med mange småsager.
  I Sydøstjyllands Politikreds blev fem personer anbragt i detentionen.
  - Det er lidt flere, end vi er vant til, siger vagtchef Svend Pedersen, Sydøstjyllands Politi, til TV SYD.
  Mange unge, som er flyttet til de store universitetsbyer, er hjemme i juledagene – og mødes med gamle venner.
  - Det er også helt i orden, hvis de bare kan opføre sig ordentligt, siger vagtchefen.
  
  
  